Aproximativ o treime de femei din România suferă de anemie. Cel mai comun simptom este oboseala, însă majoritatea femeilor ajung să își facă analizele de sânge doar când sunt însărcinate.
Paloarea pielii, a albului ochilor și oboseala sunt indiciile principale care duc la un diagnostic de anemie din partea medicului de familie. Un nivel scăzut de fier afectează producția de hemoglobină, astfel că nu mai este oxigenat corect corpul.
Datele Organizației Mondiale a Sănătății arato că anemia afectează cel mai mult femeile însărcinate. Un procent de 36,5% dintre ele suferă de o deficiență de fier în timpul sarcinii. În rândul femeilor între 15 și 49 ani, 29,6% suferă de anemie atunci când nu sunt însărcinate, scrie ObservatorNews.ro
Medicii de familie și hematologii nu recomandă utilizarea unor suplimente de fier fără un consult, deoarece creșterea bruscă a nivelului de fier din organism poate avea un efect negativ în cazul altor afecțiuni.
Cele trei analize de sânge care identifică anemia sunt hemoglobina, sideremia și feritina serică, decontate integral de Casa Națională de Asigurări de Sănătate dacă sunt făcute cu trimitere de la medicul de familie.